SET ปรับฐาน-แนวรับ 1,390 เอาอยู่ชู 12 หุ้นเด่นเน้นกลุ่มก่อสร้าง-สื่อสารฯ
นักวิเคราะห์มองดัชนีหุ้นไทยวันนี้มีโอกาสปรับตัวลงจากแรงขายทำกำไร แต่ไม่น่าหลุด 1,400 จุด พร้อมประเมินแนวรับ 1,390 จุด ขณะที่ประเด็นข่าวที่ยังช่วยหนุนตลาด คือ การออกมาตรการกระตุ้นภาคอสังหา ฯ และการเลื่อนประมูลคลื่น 900 MHz ให้เร็วขึ้นเป็น 12 พ.ย.นี้ อีกทั้งแนวโน้มเงินทุนยังไหลเข้าต่อ
14 ต.ค. 2558

“ข่าวหุ้นธุรกิจออนไลน์” รายงานเช้านี้ ณ เวลา 9.15 น. ค่าเงินบาทล่าสุดอยู่ที่ 35.64 บาทต่อเหรียญ ขณะที่ ตลาดหุ้นเอเชียปรับตัวลดลงในช่วงเช้าวันนี้ ขณะที่นักลงทุนจับตาดูข้อมูลเศรษฐกิจจีนในวันนี้ ได้แก่ ดัชนีราคาผู้บริโภค (CPI) เดือนก.ย. และ ดัชนีราคาผู้ผลิต (PPI) เดือนก.ย. ท่ามกลางความวิตกกังวลเกี่ยวกับการชะลอตัวของเศรษฐกิจจีน
นักวิเคราะห์มองดัชนีหุ้นไทยวันนี้มีโอกาสปรับตัวลงจากแรงขายทำกำไร แต่ไม่น่าหลุด 1,400 จุด พร้อมประเมินแนวรับ 1,390 จุด ขณะที่ประเด็นข่าวที่ยังช่วยหนุนตลาด คือ การออกมาตรการกระตุ้นภาคอสังหา ฯ และการเลื่อนประมูลคลื่น 900 MHz ให้เร็วขึ้นเป็น 12 พ.ย.นี้  อีกทั้งแนวโน้มเงินทุนยังไหลเข้าต่อ
สำหรับหุ้นเด่นวันนี้ ได้แก่  ITD,CK, STEC, NWR, EPG, SAMART, IFEC, ADVANC, JAS, TMB, BAY และ TCAP
 
นายเกษม พันธ์รัตนมาลา กรรมการและหัวหน้าส่วนงานวิจัย บล.ซีไอเอ็มบี(ประเทศไทย)กล่าวว่า ตลาดหุ้นไทยเช้านี้มีโอกาสที่จะปรับตัวลงได้จากแรง take profit เนื่องจากตลาดฯยังไม่มีประเด็นใหม่เข้ามา ประกอบกับตลาดหุ้นอื่นในภูมิภาคเอเชียเช้านี้ก็เคลื่อนไหวทั้งในแดนบวก-ลบ แต่จะอยู่ในแดนลบมากกว่า
ทั้งนี้ ตลาดเริ่มหันกลับมามองที่เศรษฐกิจไทย และเศรษฐกิจจีน หลังจากที่ตัวเลขการนำเข้าของจีนออกมาปรับตัวลงมาก 17-18% ทำให้มีการมองถึงไทยที่มีการส่งออกไปยังจีนมากเหมือนกัน อย่างไรก็ดีให้ติดตามตัวเลขการส่งออกของไทยในสัปดาห์หน้า
นอกจากนี้ ให้ติดตามการประชุมธนาคารกลางสหรัฐ(เฟด)ในปลายเดือนนี้ ซึ่งก็คิดว่าจะยังไม่น่าปรับขึ้นอัตราดอกเบี้ยในครั้งนี้ แต่ก็ให้ไปลุ้นอีกทีในการประชุมเฟดช่วงกลางเดือนธ.ค.
พร้อมคาดดัชนีฯคงแกว่งแถวบริเวณ 1,400 จุด หากหลุดจะมีแนวรับถัดไปที่ 1,380-1,390 จุด ส่วนแนวต้านให้ไว้ที่ 1,410 จุด
 
บล.ธนชาต ระบุในบทวิเคราะห์ (14 ต.ค.)  มอง SET ยังคงปรับตัวพักฐานต่อ ประเมินแนวรับ 1,390 จุด ขณะที่คาดว่าจะเกิดการ “เปลี่ยนกลุ่ม” หรือ “Sector Rotation” มายังกลุ่มหุ้นที่ Laggard, กลุ่มหุ้นขนาดกลาง-เล็ก และหุ้นที่ได้ประโยชน์จากมาตรการกระตุ้นเศรษฐกิจรัฐบาล อย่าง 1) อสังหาฯ 2) ท่องเที่ยว และ “ซื้อ” KCE ต่อ เนื่องจากเมื่อวานนี้ คาดกำไร 3Q15 เติบโตสูง 22% y-y ทำจุดสูงสุดใหม่
 
บล.เคจีไอ (ประเทศไทย) ระบุในบทวิเคราะห์ (14 ต.ค.)  คาดดัชนีวันนี้ลงต่อ แต่ไม่น่าหลุด 1400 หุ้นพลังงานและปิโตรยังถ่วงดัชนี หลังความกังวลต่ออุปทานน้ำมันจากกลุ่มโอเปก ผนวกตัวเลขนำเข้าของจีน ก.ย.หดตัวมากกว่าคาด กดดันตลาดน้ำมันต่อ อย่างไรก็ดี มองว่าการนำเข้าของจีนลงจุดต่ำสุดแล้ว และจะค่อยดีขึ้นในไตรมาส 4/58 ด้านหุ้นสหรัฐลบเล็กน้อย ตามความสับสนต่อแนวโน้มดอกเบี้ยเฟด หลังผู้ว่าเฟดสองคนให้ความเห็นไปคนละทางกัน ภาพรวมดัชนีปรับฐานหลังขึ้นแรง แต่ความเสี่ยงทางลงจำกัด จากเงินทุนไหลเข้าที่ยังมีอยู่ แนะสะสมหุ้นช่วงย่อ
หุ้นเด่นวันนี้ เก็งกำไร EPG/สะสม SAMART+IFEC
 
บล.แอพเพิล เวลธ์ ระบุในบทวิเคราะห์ (14 ต.ค.)  วานนี้ตลาดหุ้นไทยได้รับผลกระทบจากราคาหุ้นกลุ่มพลังงานปรับตัวลดง และรายงานการค้าจีน ก.ย. ที่ชะลอตัว ประเด็นข่าวที่ยังช่วยหนุนตลาด คือ การออกมาตรการกระตุ้นภาคอสังหา ฯ และการเลื่อนประมูลคลื่น 900 MHz ให้เร็วขึ้นเป็น 12 พ.ย.นี้  วันนี้ติดตามดัชนีความเชื่อมั่นอุตสาหกรรม ก.ย. ว่าจะชะลอตัวเดือนที่ 9 หรือไม่ และยอดผลิตรถยนต์  กลยุทธ์การลงทุน แนะนำทยอยซื้อที่ดัชนีระดับ 1,390 – 1,400 จุด แนะนำซื้อหุ้นกลุ่มรับเหมา เช่น ITD ,CK, STEC, NWR (+การก่อสร้างโครงสร้างพื้นฐานที่เริ่มดำเนินการตั้งแต่ Q4/58)
 
บล.กสิกรไทย ระบุในบทวิเคราะห์ (14 ต.ค.)  กลยุทธ์ทางเทคนิควันนี้ SET เริ่มชะลอตัวลงบ้าง ทำให้มองตลาดมีแนวโน้มผันผวนในกรอบที่ยกตัวขึ้นในภาพ 60 นาที โดยมีแนวรับอยู่แถว 1,400 และ 1,390 เป็นจุดมีสิทธิเกิดแรงดีดตัว ดังนั้นส่วนที่ซื้อเก็งกำไรระยะสั้นแถวๆ 1,400 จุด ยังน่าถือลุ้นและรับเพิ่มหากย่อมาแถวแนวรับถัดไป เพื่อรอขายทำกำไรแนวต้าน 1,418-1,420 จุด
 